CELEX: 32018R0292
Language: el
Date: 2018-02-26 00:00:00
Title: Εκτελεστικός κανονισμός (ΕΕ) 2018/292 της Επιτροπής, της 26ης Φεβρουαρίου 2018, για τον καθορισμό εκτελεστικών τεχνικών προτύπων όσον αφορά τις διαδικασίες και τα έντυπα για την ανταλλαγή πληροφοριών και τη συνδρομή μεταξύ αρμόδιων αρχών σύμφωνα με τον κανονισμό (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου για την κατάχρηση της αγοράς (Κείμενο που παρουσιάζει ενδιαφέρον για τον ΕΟΧ )

27.2.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 55/34
               
            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/292 ΤΗΣ ΕΠΙΤΡΟΠΉΣ
      της 26ης Φεβρουαρίου 2018
      για τον καθορισμό εκτελεστικών τεχνικών προτύπων όσον αφορά τις διαδικασίες και τα έντυπα για την ανταλλαγή πληροφοριών και τη συνδρομή μεταξύ αρμόδιων αρχών σύμφωνα με τον κανονισμό (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου για την κατάχρηση της αγοράς
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την κατάχρηση της αγοράς (κανονισμός για την κατάχρηση της αγοράς) και την κατάργηση της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ (1), και ιδίως το άρθρο 25 παράγραφος 9,
      Εκτιμώντας τα ακόλουθα:
      
                  (1)
               
               
                  Προκειμένου να διασφαλιστεί ότι οι αρχές που έχουν οριστεί ως αρμόδιες αρχές δυνάμει του κανονισμού (ΕΕ) αριθ. 596/2014 είναι σε θέση να συνεργάζονται και να ανταλλάσσουν πληροφορίες αποτελεσματικά και εγκαίρως και να παρέχουν πλήρη αμοιβαία συνδρομή για τους σκοπούς του εν λόγω κανονισμού, είναι σκόπιμο να καθοριστούν κοινές διαδικασίες και έντυπα που πρέπει να χρησιμοποιούνται από τις αρμόδιες αρχές για την ανταλλαγή πληροφοριών και την παροχή συνδρομής, συμπεριλαμβανομένης της υποβολής των αιτήσεων συνδρομής, των αποδείξεων παραλαβής και των απαντήσεων στις εν λόγω αιτήσεις.
               
            
                  (2)
               
               
                  Η ανταλλαγή γραπτών πληροφοριών αναμένεται ότι θα βοηθά μια αρμόδια αρχή στην εκπλήρωση των καθηκόντων της. Προφορική επικοινωνία μπορεί να πραγματοποιείται, ανάλογα με την περίπτωση, μεταξύ άλλων πριν από την αποστολή γραπτής αίτησης, για την παροχή πληροφοριών σχετικά με μια προσεχή αίτηση συνδρομής και για τη συζήτηση τυχόν ζητημάτων που ενδέχεται να εμποδίσουν την παροχή συνδρομής. Σε επείγουσες περιπτώσεις, θα πρέπει επίσης να επιτρέπεται η προφορική γνωστοποίηση μιας αίτησης συνδρομής, εάν ο επείγων χαρακτήρας δεν οφείλεται σε καθυστερημένη ενέργεια του αιτούντος μέρους.
               
            
                  (3)
               
               
                  Ο κανονισμός (ΕΕ) αριθ. 596/2014 ορίζει ότι οι αρμόδιες αρχές οφείλουν να ανταλλάσσουν πληροφορίες και να παρέχουν συνδρομή. Ωστόσο, οι αιτήσεις συνδρομής θα πρέπει, στο μέτρο του δυνατού, να περιλαμβάνουν τη λήψη κατάθεσης ή τη διενέργεια επιτόπιου ελέγχου ή έρευνας, μόνο στις περιπτώσεις κατά τις οποίες μια απλή αίτηση ανταλλαγής πληροφοριών δεν θα ήταν επαρκής. Πριν από την υποβολή αίτησης συνδρομής σε αρμόδια αρχή άλλου κράτους μέλους, η αρμόδια αρχή αναμένεται ότι θα έχει προβεί σε όλες τις ενέργειες που είναι ευλόγως υλοποιήσιμες στη δικαιοδοσία της, παρόλο που μπορεί να μην είναι ευλόγως εφικτό για την εν λόγω αρχή να έχει εξαντλήσει όλες τις μεθόδους έρευνας προτού υποβάλει την αίτηση.
               
            
                  (4)
               
               
                  Αυτεπάγγελτη συνδρομή θα πρέπει να παρέχεται σύμφωνα με τον κανονισμό (ΕΕ) αριθ. 596/2014, καθώς και σε εθελοντική βάση, όταν η αρμόδια αρχή ενός κράτους μέλους θεωρεί ότι οι πληροφορίες που έχει στην κατοχή της είναι δυνατόν να είναι χρήσιμες για μια άλλη αρμόδια αρχή.
               
            
                  (5)
               
               
                  Μια αίτηση συνδρομής σύμφωνα με τον κανονισμό (ΕΕ) αριθ. 596/2014 θα πρέπει να παρέχει επαρκείς πληροφορίες σχετικά με το αντικείμενο της αίτησης, καθώς και τον λόγο της αίτησης και το πλαίσιό της, ώστε να μπορέσει η αρχή στην οποία υποβάλλεται η αίτηση να την επεξεργαστεί αποτελεσματικά και το ταχύτερο δυνατόν. Η αναφορά των πραγματικών περιστατικών στα οποία βασίζεται η υπόνοια δεν θα πρέπει να θεωρείται ως προϋπόθεση για να λάβει συνδρομή μια αιτούσα αρχή, αν οι ζητούμενες πληροφορίες είναι απαραίτητες για να εκπληρώσει η αρχή τα καθήκοντά της.
               
            
                  (6)
               
               
                  Πέρα από τη χρήση των εντύπων για αίτηση και απάντηση σε αίτηση συνδρομής, οι διαδικασίες για τη συνεργασία θα πρέπει να επιτρέπουν και να διευκολύνουν την επικοινωνία, τη διαβούλευση και την αλληλεπίδραση μεταξύ της αιτούσας αρχής και της αρχής στην οποία υποβάλλεται η αίτηση, καθ' όλη τη διάρκεια της διαδικασίας, ώστε να εξασφαλίζεται η αποτελεσματική διεκπεραίωση του αιτήματος για παροχή πληροφοριών ή συνδρομής. Οι διαδικασίες αυτές θα πρέπει επίσης να επιτρέπουν στις αρμόδιες αρχές να ανταλλάσσουν παρατηρήσεις σχετικά με τη χρησιμότητα των πληροφοριών ή της συνδρομής που έχουν ληφθεί, με την έκβαση της υπόθεσης σε σχέση με την οποία ζητήθηκε η συνδρομή και με τυχόν προβλήματα που ανέκυψαν κατά την παροχή των εν λόγω πληροφοριών ή συνδρομής.
               
            
                  (7)
               
               
                  Οι διαδικασίες και τα έντυπα για την ανταλλαγή πληροφοριών και την παροχή συνδρομής θα πρέπει να εξασφαλίζουν την εμπιστευτικότητα των πληροφοριών που ανταλλάσσονται ή διαβιβάζονται και τη συμμόρφωση με τους κανόνες για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών.
               
            
                  (8)
               
               
                  Ο παρών κανονισμός βασίζεται στα σχέδια εκτελεστικών τεχνικών προτύπων που υπέβαλε η ESMA στην Επιτροπή.
               
            
                  (9)
               
               
                  Η ESMA δεν διεξήγαγε ανοικτές δημόσιες διαβουλεύσεις όσον αφορά τα σχέδια εκτελεστικών τεχνικών προτύπων στα οποία βασίζεται ο παρών κανονισμός, ούτε προέβη σε ανάλυση του δυνητικού κόστους και οφέλους από την καθιέρωση των διαδικασιών και των εντύπων που πρέπει να χρησιμοποιούνται από τις σχετικές αρμόδιες αρχές, επειδή αυτό θα ήταν δυσανάλογο σε σχέση με το πεδίο εφαρμογής και τον αντίκτυπο των εν λόγω προτύπων, λαμβάνοντας υπόψη το γεγονός ότι αποδέκτες θα είναι μόνον οι αρμόδιες εθνικές αρχές των κρατών μελών και όχι συμμετέχοντες στην αγορά.
               
            
                  (10)
               
               
                  Η ESMA ζήτησε τη γνώμη της ομάδας συμφεροντούχων κινητών αξιών και αγορών, που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2).
               
            
                  (11)
               
               
                  Για να εξασφαλιστεί η εύρυθμη λειτουργία των χρηματοπιστωτικών αγορών, και λαμβάνοντας υπόψη ότι ο κανονισμός (ΕΕ) αριθ. 596/2014 είναι ήδη σε εφαρμογή, είναι αναγκαίο ο παρών κανονισμός να τεθεί σε ισχύ και να εφαρμοστεί αμέσως,
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Ορισμός
      Για τους σκοπούς του παρόντος κανονισμού, ως «ασφαλή ηλεκτρονικά μέσα» νοούνται τα μέσα ηλεκτρονικού εξοπλισμού για την επεξεργασία (συμπεριλαμβανομένης της ψηφιακής συμπίεσης), την αποθήκευση και τη διαβίβαση δεδομένων με καλωδιακή, ραδιοκυματική, οπτική τεχνολογία ή με οποιοδήποτε άλλο ηλεκτρομαγνητικό μέσο, τα οποία διασφαλίζουν την πληρότητα, την ακεραιότητα και την εμπιστευτικότητα των πληροφοριών κατά τη διάρκεια της διαβίβασης.
      Άρθρο 2
      Σημεία επαφής
      1.   Οι αρμόδιες αρχές ορίζουν σημεία επαφής για τους σκοπούς του παρόντος κανονισμού.
      2.   Οι αρμόδιες αρχές διαβιβάζουν τα στοιχεία των σημείων επαφής στην Ευρωπαϊκή Αρχή Κινητών Αξιών και Αγορών (ESMA) εντός 30 ημερών από την έναρξη ισχύος του παρόντος κανονισμού. Τα κράτη μέλη παρέχουν επικαιροποιημένες πληροφορίες στην ESMA, ανάλογα με την περίπτωση.
      3.   Η ESMA διατηρεί κατάλογο των σημείων επαφής που έχουν οριστεί από τις αρμόδιες αρχές, σύμφωνα με την παράγραφο 1, και ενημερώνει τον εν λόγω κατάλογο, εφόσον απαιτείται, για τη χρήση από τις αρμόδιες αρχές.
      Άρθρο 3
      Αίτηση συνδρομής
      1.   Η αιτούσα αρχή υποβάλλει αίτηση συνδρομής εγγράφως ταχυδρομικώς, με φαξ ή ασφαλή ηλεκτρονικά μέσα. Απευθύνει την αίτηση στο σημείο επαφής που ορίζεται από την αρμόδια αρχή, σύμφωνα με το άρθρο 2.
      2.   Κατά την αίτηση συνδρομής, η αρμόδια αρχή χρησιμοποιεί το έντυπο που παρατίθεται στο παράρτημα I και:
      
                  α)
               
               
                  προσδιορίζει τις λεπτομέρειες των σχετικών πληροφοριών που ζητεί η αιτούσα αρχή από την αρχή στην οποία υποβάλλεται η αίτηση·
               
            
                  β)
               
               
                  προσδιορίζει, ανάλογα με την περίπτωση, ζητήματα σχετικά με την εμπιστευτικότητα των πληροφοριών που μπορούν να ληφθούν.
               
            3.   Η αιτούσα αρχή μπορεί να επισυνάπτει στην αίτηση κάθε έγγραφο ή υλικό που κρίνονται αναγκαία για τη στήριξη της αίτησης.
      4.   Σε επείγουσες περιπτώσεις, η αιτούσα αρχή μπορεί να υποβάλει αίτηση συνδρομής προφορικώς. Εκτός εάν η αρμόδια αρχή συμφωνήσει διαφορετικά, η προφορική αίτηση πρέπει στη συνέχεια να επιβεβαιωθεί γραπτώς και χωρίς αδικαιολόγητη καθυστέρηση, με χρήση των μέσων που αναφέρονται στην παράγραφο 1.
      Άρθρο 4
      Απόδειξη παραλαβής
      Εντός 10 εργάσιμων ημερών από την παραλαβή της έγγραφης αίτησης συνδρομής, η αρχή στην οποία υποβάλλεται η αίτηση αποστέλλει απόδειξη παραλαβής, ταχυδρομικώς, με φαξ ή ασφαλή ηλεκτρονικά μέσα, στο σημείο επαφής που έχει οριστεί σύμφωνα με το άρθρο 2, εκτός εάν ορίζεται διαφορετικά στην αίτηση. Η εν λόγω απόδειξη παραλαβής υποβάλλεται με χρήση του εντύπου που παρατίθεται στο παράρτημα II και περιλαμβάνει, όπου είναι δυνατόν, την εκτιμώμενη ημερομηνία απάντησης.
      Άρθρο 5
      Απάντηση σε αίτηση συνδρομής
      1.   Η αρχή στην οποία υποβάλλεται η αίτηση απαντά στην αίτηση συνδρομής εγγράφως ταχυδρομικώς, με φαξ ή ασφαλή ηλεκτρονικά μέσα. Η απάντηση απευθύνεται στη διεύθυνση του σημείου επαφής που έχει οριστεί σύμφωνα με το άρθρο 2, εκτός εάν ορίζεται διαφορετικά στην αίτηση.
      2.   Η αρχή στην οποία υποβάλλεται η αίτηση απαντά στην αίτηση συνδρομής χρησιμοποιώντας το έντυπο που παρατίθεται στο παράρτημα III και:
      
                  α)
               
               
                  ζητεί περαιτέρω διευκρινίσεις, σε οποιαδήποτε μορφή και το συντομότερο δυνατόν, όταν έχει αμφιβολίες ως προς τις ακριβείς πληροφορίες που ζητούνται·
               
            
                  β)
               
               
                  προβαίνει σε όλες τις εύλογες ενέργειες στο πλαίσιο των αρμοδιοτήτων της για την παροχή της αιτούμενης συνδρομής·
               
            
                  γ)
               
               
                  διεκπεραιώνει τις αιτήσεις συνδρομής, χωρίς καθυστέρηση και με τρόπο που να εξασφαλίζει ότι κάθε αναγκαία ρυθμιστική δράση προχωρεί με αποτελεσματικό τρόπο, λαμβάνοντας υπόψη την πολυπλοκότητα του αιτήματος και την ανάγκη συμμετοχής τρίτων μερών ή άλλης αρμόδιας αρχής.
               
            3.   Εάν η αρχή στην οποία υποβάλλεται η αίτηση αρνηθεί να προβεί σε ενέργειες, εν μέρει ή εξολοκλήρου, μετά από αίτηση συνδρομής, ενημερώνει την αιτούσα αρχή το συντομότερο δυνατό για την απόφασή της, προφορικά ή γραπτά. Η αρχή στην οποία υποβάλλεται η αίτηση παρέχει επίσης γραπτή απάντηση σύμφωνα με την παράγραφο 1, με την οποία δηλώνεται σε ποια από τις εξαιρέσεις βάσει του άρθρου 25 παράγραφος 2 του κανονισμού (ΕΕ) αριθ. 596/2014 βασίστηκε για την άρνησή της.
      Άρθρο 6
      Διαδικασίες αποστολής και επεξεργασίας αίτησης συνδρομής
      1.   Η αιτούσα αρχή και η αρχή στην οποία υποβάλλεται η αίτηση επικοινωνούν όσον αφορά την αίτηση συνδρομής και την απάντηση σε αυτή με τα πλέον πρόσφορα μέσα, λαμβάνοντας δεόντως υπόψη τα ζητήματα εμπιστευτικότητας, τον χρόνο απόκρισης στην αλληλογραφία, τον όγκο του υλικού που πρέπει να γνωστοποιηθεί και την ευκολία πρόσβασης στις πληροφορίες από την αιτούσα αρχή. Ειδικότερα, η αιτούσα αρχή ανταποκρίνεται αμέσως σε τυχόν διευκρινίσεις που ζητούνται από την αρχή στην οποία υποβάλλεται η αίτηση.
      2.   Όταν η αρχή στην οποία υποβάλλεται η αίτηση λάβει γνώση συνθηκών που μπορεί να οδηγήσουν σε καθυστέρηση της εκτιμώμενης ημερομηνίας απάντησής της για περισσότερο από 10 εργάσιμες ημέρες, ενημερώνει την αιτούσα αρχή, χωρίς αδικαιολόγητη καθυστέρηση.
      3.   Ανάλογα με την περίπτωση, η αρχή στην οποία υποβάλλεται η αίτηση παρέχει τακτική ενημέρωση όσον αφορά την πρόοδο της εκκρεμούσας αίτησης, καθώς και αναθεωρημένες εκτιμήσεις της στοχευόμενης ημερομηνίας απάντησης στην αιτούσα αρχή.
      4.   Στην περίπτωση όπου το αίτημα έχει υποβληθεί από την αιτούσα αρχή ως επείγον, οι αρμόδιες αρχές προβαίνουν σε αμοιβαία διαβούλευση για τη συχνότητα με την οποία η αρχή στην οποία υποβάλλεται η αίτηση θα ενημερώνει την αιτούσα αρχή.
      5.   Η αρχή στην οποία υποβάλλεται η αίτηση και η αιτούσα αρχή συνεργάζονται για την επίλυση τυχόν δυσκολιών που είναι δυνατόν να προκύψουν κατά τη διεκπεραίωση μιας αίτησης.
      Άρθρο 7
      Διαδικασία για αιτήσεις λήψης κατάθεσης από πρόσωπο
      1.   Όταν η αιτούσα αρχή περιλαμβάνει στο αίτημά της τη λήψη κατάθεσης από ένα πρόσωπο στο πλαίσιο έρευνας ή επιθεώρησης, η αρχή στην οποία υποβάλλεται το αίτημα και η αιτούσα αρχή, με την επιφύλαξη των υφιστάμενων νομικών περιορισμών ή δεσμεύσεων και τυχόν διαφορών ως προς τις διαδικαστικές απαιτήσεις, αξιολογούν και λαμβάνουν υπόψη τα εξής:
      
                  α)
               
               
                  τα δικαιώματα των προσώπων από τα οποία θα ληφθούν οι καταθέσεις, συμπεριλαμβανομένων, κατά περίπτωση, τυχόν ζητημάτων αυτοενοχοποίησης·
               
            
                  β)
               
               
                  τη φύση της συμμετοχής του προσωπικού της αιτούσας αρχής (παρατηρητές ή ενεργός συμμετοχή)·
               
            
                  γ)
               
               
                  τον ρόλο του προσωπικού της αρχής στην οποία υποβάλλεται η αίτηση και της αιτούσας αρχής κατά τη λήψη της κατάθεσης·
               
            
                  δ)
               
               
                  κατά πόσον το πρόσωπο από το οποίο πρόκειται να ληφθεί κατάθεση έχει το δικαίωμα να επικουρείται από νομικό εκπρόσωπο και, εάν ναι, το πεδίο της συνδρομής του εκπροσώπου κατά τη λήψη της κατάθεσης, μεταξύ άλλων όσον αφορά οποιαδήποτε καταγραφή ή αναφορά της κατάθεσης·
               
            
                  ε)
               
               
                  κατά πόσον η κατάθεση πρόκειται να ληφθεί σε εθελοντική ή υποχρεωτική βάση, εφόσον υφίσταται η διάκριση αυτή·
               
            
                  στ)
               
               
                  κατά πόσον, βάσει των διαθέσιμων πληροφοριών κατά τον χρόνο υποβολής της αίτησης, το πρόσωπο από το οποίο πρόκειται να ληφθεί η κατάθεση είναι μάρτυρας ή ύποπτος, εφόσον υφίσταται η διάκριση αυτή·
               
            
                  ζ)
               
               
                  κατά πόσον, βάσει των διαθέσιμων πληροφοριών κατά τον χρόνο υποβολής της αίτησης, η κατάθεση θα μπορούσε να χρησιμοποιηθεί ή πρόκειται να χρησιμοποιηθεί σε ποινική διαδικασία·
               
            
                  η)
               
               
                  το παραδεκτό της κατάθεσης στη δικαιοδοσία της αιτούσας αρχής·
               
            
                  θ)
               
               
                  την καταγραφή της κατάθεσης και τις εφαρμοστέες διαδικασίες, συμπεριλαμβανομένου του κατά πόσον θα είναι ταυτόχρονα ή συνοπτικά γραπτά πρακτικά ή ηχητική ή οπτικοακουστική εγγραφή·
               
            
                  ι)
               
               
                  τις διαδικασίες σχετικά με την πιστοποίηση ή την επικύρωση της κατάθεσης από τα πρόσωπα που καταθέτουν, μεταξύ άλλων το κατά πόσον οι εν λόγω διαδικασίες λαμβάνουν χώρα μετά τη λήψη της κατάθεσης· και
               
            
                  ια)
               
               
                  τη διαδικασία για τη διαβίβαση της κατάθεσης από την αρχή στην οποία υποβάλλεται η αίτηση στην αιτούσα αρχή, μεταξύ άλλων και τον μορφότυπο και τον χρόνο της διαβίβασης.
               
            2.   Η αρχή στην οποία υποβάλλεται η αίτηση και η αιτούσα αρχή διασφαλίζουν ότι εφαρμόζονται ρυθμίσεις ώστε το προσωπικό τους να ενεργεί αποτελεσματικά, καθώς και ρυθμίσεις που να επιτρέπουν στο προσωπικό τους να συμφωνεί σχετικά με κάθε πρόσθετη πληροφορία που ενδεχομένως απαιτείται, μεταξύ άλλων και τα εξής:
      
                  α)
               
               
                  τον προγραμματισμό των ημερομηνιών·
               
            
                  β)
               
               
                  τον κατάλογο των ερωτήσεων που θα υποβληθούν στο πρόσωπο από το οποίο θα ληφθεί η κατάθεση·
               
            
                  γ)
               
               
                  ταξιδιωτικές ρυθμίσεις, που μεταξύ άλλων θα διασφαλίζουν ότι η αρχή στην οποία υποβάλλεται το αίτημα και η αιτούσα αρχή θα είναι σε θέση να συναντηθούν για να συζητήσουν το θέμα πριν από τη λήψη της κατάθεσης· και
               
            
                  δ)
               
               
                  γλωσσικές ρυθμίσεις.
               
            Άρθρο 8
      Διαδικασία υποβολής αιτήσεων για έρευνα ή επιτόπια επιθεώρηση
      1.   Όταν υποβάλλεται αίτηση για τη διεξαγωγή έρευνας ή επιτόπιας επιθεώρησης, σύμφωνα με το άρθρο 25 παράγραφος 6 του κανονισμού (ΕΕ) αριθ. 596/2014, η αιτούσα αρχή και η αρχή στην οποία υποβάλλεται η αίτηση διεξάγουν διαβουλεύσεις μεταξύ τους σχετικά με τον καλύτερο τρόπο για να εφαρμοστεί στην πράξη η αίτηση για παροχή συνδρομής, λαμβάνοντας υπόψη το άρθρο 25 παράγραφος 6 τρίτο εδάφιο σημεία α) έως ε) του κανονισμού (ΕΕ) αριθ. 596/2014, μεταξύ άλλων όσον αφορά το βάσιμο της από κοινού διεξαγωγής έρευνας ή επιτόπιας επιθεώρησης.
      2.   Η αρχή στην οποία υποβάλλεται η αίτηση ενημερώνει την αιτούσα αρχή σχετικά με την πρόοδο της έρευνας ή της επιτόπιας επιθεώρησης και διαβιβάζει τα πορίσματά της εγκαίρως στην αιτούσα αρχή.
      3.   Κατά τη λήψη απόφασης για το αν θα ξεκινήσει κοινή έρευνα ή επιτόπια επιθεώρηση, η αιτούσα αρχή και η αρχή στην οποία υποβάλλεται η αίτηση λαμβάνουν υπόψη τουλάχιστον τα ακόλουθα:
      
                  α)
               
               
                  το περιεχόμενο των αιτήσεων συνδρομής που έχουν ληφθεί από την αιτούσα αρχή, συμπεριλαμβανομένων τυχόν υποδείξεων σχετικά με το κατά πόσον ενδείκνυται η διεξαγωγή έρευνας ή επιτόπιας επιθεώρησης από κοινού·
               
            
                  β)
               
               
                  κατά πόσον η κάθε αρχή διενεργεί χωριστά τη δική της έρευνα σε υπόθεση με διασυνοριακές επιπτώσεις και κατά πόσον θα ήταν πιο κατάλληλη η από κοινού συνεργασία για την εν λόγω υπόθεση·
               
            
                  γ)
               
               
                  το νομικό και ρυθμιστικό πλαίσιο σε κάθε μία από τις περιοχές δικαιοδοσίας τους, ώστε να εξασφαλίζεται ότι οι δύο αρχές έχουν ικανοποιητική κατανόηση των πιθανών νομικών και άλλων περιορισμών σχετικά με τη διενέργεια κάθε από κοινού έρευνας ή επιτόπιας επιθεώρησης και σχετικά με τυχόν διαδικασίες που ενδέχεται να ακολουθήσουν, συμπεριλαμβανομένων οποιωνδήποτε ζητημάτων που σχετίζονται με την αρχή του δεδικασμένου («ne bis in idem»)·
               
            
                  δ)
               
               
                  τα διαχειριστικά και διευθυντικά καθήκοντα που απαιτούνται για την έρευνα ή την επιτόπια επιθεώρηση·
               
            
                  ε)
               
               
                  τις πιθανές προοπτικές ότι θα συμφωνήσουν σχετικά με τη διαπίστωση των πραγματικών περιστατικών·
               
            
                  στ)
               
               
                  την κατανομή των πόρων και τον διορισμό των μελών του προσωπικού που θα επιφορτιστούν με τη διενέργεια ερευνών ή επιτόπιων επιθεωρήσεων·
               
            
                  ζ)
               
               
                  τη δυνατότητα κατάρτισης ενός κοινού σχεδίου δράσης και το χρονοδιάγραμμα των εργασιών για κάθε αρχή·
               
            
                  η)
               
               
                  τον προσδιορισμό των δράσεων που θα αναληφθούν, από κοινού ή μεμονωμένα, από κάθε αρχή·
               
            
                  θ)
               
               
                  την αμοιβαία ανταλλαγή πληροφοριών που συλλέγονται και την υποβολή αναφορών σχετικά με τα αποτελέσματα των επιμέρους δράσεων που αναλαμβάνονται· και
               
            
                  ι)
               
               
                  άλλα ζητήματα ειδικά για την υπόθεση.
               
            4.   Όταν η αιτούσα αρχή και η αρχή στην οποία υποβάλλεται η αίτηση αποφασίσουν να διενεργήσουν από κοινού έρευνα ή επιτόπια επιθεώρηση, τα δύο μέρη:
      
                  α)
               
               
                  συμφωνούν σχετικά με τις διαδικασίες για τη διεξαγωγή και την ολοκλήρωση της έρευνας ή της επιθεώρησης·
               
            
                  β)
               
               
                  επιδίδονται σε συνεχή διάλογο για τον συντονισμό της διαδικασίας συλλογής πληροφοριών και τη διαπίστωση των πραγματικών περιστατικών·
               
            
                  γ)
               
               
                  εργάζονται από κοινού και συνεργάζονται μεταξύ τους για τη διεξαγωγή της κοινής έρευνας ή της από κοινού επιτόπιας επιθεώρησης·
               
            
                  δ)
               
               
                  παρέχουν αμοιβαία συνδρομή σε μεταγενέστερη διαδικασία εκτέλεσης, στον βαθμό που αυτό επιτρέπεται από νομική άποψη, συμπεριλαμβανομένου του συντονισμού των τυχόν διαδικασιών ή άλλων εκτελεστικών μέτρων που συνδέονται με την έκβαση (διοικητικές, αστικές ή ποινικές διαδικασίες) της κοινής έρευνας ή της από κοινού επιτόπιας επιθεώρησης ή, κατά περίπτωση, τις προοπτικές μιας διευθέτησης·
               
            
                  ε)
               
               
                  προσδιορίζουν τις ειδικές νομικές διατάξεις που διέπουν το θέμα της από κοινού έρευνας ή της από κοινού επιτόπιας επιθεώρησης·
               
            
                  στ)
               
               
                  κατά περίπτωση, λαμβάνουν υπόψη τουλάχιστον τα ακόλουθα:
                  
                              (1)
                           
                           
                              την κατάρτιση κοινού σχεδίου δράσης που θα προσδιορίζει, μεταξύ άλλων, το περιεχόμενο, τη φύση και το χρονοδιάγραμμα των ενεργειών που πρέπει να πραγματοποιηθούν, συμπεριλαμβανομένων των οροσήμων και της κατανομής των αρμοδιοτήτων για την επίτευξη του αποτελέσματος των εργασιών, και λαμβάνοντας υπόψη τις αντίστοιχες προτεραιότητες κάθε αρχής·
                           
                        
                              (2)
                           
                           
                              τον προσδιορισμό και την αξιολόγηση των ενδεχόμενων νομικών περιορισμών ή άλλων περιορισμών και τυχόν διαφορές όσον αφορά τις διαδικασίες έρευνας ή τα μέτρα επιβολής ή οποιαδήποτε άλλη διαδικασία, περιλαμβανομένων των δικαιωμάτων κάθε προσώπου που υπόκειται σε έρευνα·
                           
                        
                              (3)
                           
                           
                              τον προσδιορισμό και την αξιολόγηση τυχόν ειδικών νομικών επαγγελματικών προνομίων που ενδέχεται να έχουν αντίκτυπο στη διαδικασία έρευνας, καθώς και τη διαδικασία εκτέλεσης, συμπεριλαμβανομένης της αυτοενοχοποίησης·
                           
                        
                              (4)
                           
                           
                              τη στρατηγική όσον αφορά το κοινό και τον Τύπο· και
                           
                        
                              (5)
                           
                           
                              τη σκοπούμενη χρήση των πληροφοριών που ανταλλάσσονται.
                           
                        
            Άρθρο 9
      Διαδικασίες για την παροχή συνδρομής για την ανάκτηση χρηματικών κυρώσεων
      1.   Η αιτούσα αρχή και η αρχή στην οποία υποβάλλεται η αίτηση διαβουλεύονται μεταξύ τους, όταν υποβάλλεται αίτηση συνδρομής για την ανάκτηση χρηματικών κυρώσεων, σύμφωνα με το άρθρο 25 παράγραφος 6 του κανονισμού (ΕΕ) αριθ. 596/2014, σχετικά με τον καλύτερο τρόπο για την πρακτική εφαρμογή της αίτησης. Οι αρχές λαμβάνουν υπόψη τις δράσεις που έχουν ήδη αναληφθεί από την αιτούσα αρχή εντός της δικαιοδοσίας της και το εθνικό πλαίσιο της αρχής στην οποία υποβάλλεται η αίτηση όσον αφορά την ανάκτηση κυρώσεων.
      2.   Η αρχή στην οποία υποβάλλεται η αίτηση παρέχει συνδρομή ή καθιστά διαθέσιμες όλες τις πληροφορίες, που ζητούνται για τους σκοπούς του παρόντος άρθρου σύμφωνα με τη σχετική εθνική νομοθεσία. Σε περίπτωση που η αιτούμενη συνδρομή μπορεί να παρασχεθεί από, ή οι πληροφορίες μπορεί να είναι διαθέσιμες σε, άλλη αρχή ή αρμόδιο φορέα του κράτους μέλους της αρχής στην οποία υποβάλλεται η αίτηση, η αρχή στην οποία υποβάλλεται η αίτηση παρέχει στην αιτούσα αρχή τις απαραίτητες πληροφορίες για την καθιέρωση άμεσης επαφής μεταξύ της αιτούσας αρχής και της άλλης αρχής ή του άλλου φορέα όπου είναι ενδεχομένως διαθέσιμες οι ζητούμενες πληροφορίες, σύμφωνα με την εθνική νομοθεσία.
      Άρθρο 10
      Αυτεπάγγελτη ανταλλαγή πληροφοριών
      1.   Για τους σκοπούς της διαβίβασης πληροφοριών που δεν έχουν ζητηθεί, σύμφωνα με το άρθρο 16 παράγραφος 4 και το άρθρο 25 παράγραφος 5 του κανονισμού (ΕΕ) αριθ. 596/2014, ή εάν μια αρμόδια αρχή διαθέτει πληροφορίες που θεωρεί ότι θα μπορούσαν να βοηθήσουν μια άλλη αρμόδια αρχή κατά την εκτέλεση των καθηκόντων της δυνάμει του κανονισμού (ΕΕ) αριθ. 596/2014, διαβιβάζει τις πληροφορίες αυτές εγγράφως, ταχυδρομικώς, με φαξ ή ασφαλή ηλεκτρονικά μέσα, στο σημείο επαφής της αρμόδιας αρχής που έχει οριστεί σύμφωνα με το άρθρο 2.
      2.   Αν η αρμόδια αρχή που αποστέλλει τις πληροφορίες θεωρεί ότι οι πληροφορίες θα πρέπει να διαβιβαστούν επειγόντως, μπορεί να ενημερώσει την άλλη αρχή προφορικά, υπό την προϋπόθεση ότι θα πραγματοποιηθεί μετέπειτα διαβίβαση γραπτώς και χωρίς αδικαιολόγητη καθυστέρηση.
      3.   Μια αρμόδια αρχή που αποστέλλει πληροφορίες αυτεπαγγέλτως το πράττει χρησιμοποιώντας το έντυπο που παρατίθεται στο παράρτημα IV, προσδιορίζοντας ειδικότερα ζητήματα σχετικά με την εμπιστευτικότητα των πληροφοριών.
      Άρθρο 11
      Περιορισμοί και επιτρεπόμενες χρήσεις των πληροφοριών
      1.   Η αιτούσα αρχή και η αρχή στην οποία υποβάλλεται η αίτηση περιλαμβάνουν την κατάλληλη προειδοποίηση εμπιστευτικότητας σε οποιαδήποτε αίτηση για παροχή συνδρομής, απάντηση σε αίτηση συνδρομής ή αυτεπάγγελτη διαβίβαση πληροφοριών σύμφωνα με τα έντυπα που περιλαμβάνονται στα παραρτήματα.
      2.   Όταν, για να εκτελεστεί η αίτηση, η αρχή στην οποία υποβάλλεται η αίτηση υποχρεούται να γνωστοποιήσει το γεγονός ότι η αιτούσα αρχή έχει υποβάλει αίτηση, η αρχή στην οποία υποβάλλεται η αίτηση το γνωστοποιεί, αφού συζητήσει με την αιτούσα αρχή σχετικά με τη φύση και την έκταση της γνωστοποίησης που απαιτείται και αφού λάβει τη συγκατάθεσή της για την εν λόγω γνωστοποίηση. Εφόσον η αιτούσα αρχή δεν έχει δώσει τη συγκατάθεσή της για τη γνωστοποίηση, η αρχή στην οποία υποβάλλεται η αίτηση δεν ενεργεί μετά από την αίτηση, και η αιτούσα αρχή μπορεί να ανακαλέσει ή να αναστείλει την αίτησή της έως ότου να είναι σε θέση να δώσει τη συγκατάθεσή της για τη γνωστοποίηση.
      3.   Οι πληροφορίες που παρέχονται σύμφωνα με το άρθρο 10 χρησιμοποιούνται αποκλειστικά για τους σκοπούς της εξασφάλισης της συμμόρφωσης με τις διατάξεις του κανονισμού (ΕΕ) αριθ. 596/2014 ή της επιβολής των διατάξεων αυτών, συμπεριλαμβανομένων, μεταξύ άλλων, ενδεικτικά, της έναρξης, της διενέργειας ή της παροχής συνδρομής σε ποινικές, διοικητικές, αστικές ή πειθαρχικές διαδικασίες που απορρέουν από παραβίαση των διατάξεων του εν λόγω κανονισμού.
      Άρθρο 12
      Έναρξη ισχύος και εφαρμογή
      Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 26 Φεβρουαρίου 2018.
         
            
               Για την Επιτροπή
            
            
               Ο Πρόεδρος
            
            Jean-Claude JUNCKER
         
      
      
         (1)  ΕΕ L 173 της 12.6.2014, σ. 1.
      
         (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης 716/2009/ΕΚ και την κατάργηση της απόφασης 2009/77/ΕΚ της Επιτροπής (ΕΕ L 331 της 15.12.2010, σ. 84).
      
         ΠΑΡΑΡΤΗΜΑ I
         Κείμενο της εικόνας
         
            Έντυπο για αίτηση συνδρομής
            Αίτηση συνδρομής
            Αριθμός αναφοράς:
            Ημερομηνία:
            Παραρτήματα: [Αναγράφεται ο αριθμός των συνημμένων εγγράφων/δικαιολογητικών]
            Γενικές πληροφορίες
            ΑΠΟ:
            Κράτος μέλος:
            Αιτούσα αρχή:
            Διεύθυνση:
            [Να αναγραφούν τα στοιχεία επικοινωνίας του σημείου επαφής που έχει οριστεί σύμφωνα με το άρθρο 2 του εκτελεστικού κανονισμού (ΕΕ) 2018/292 της Επιτροπής, ή του προσώπου που έχει οριστεί ως σημείο επαφής για την παρούσα αίτηση και προσδιορίζεται κατωτέρω]
            Όνομα:
            Τηλ.
            Διεύθυνση ηλεκτρονικού ταχυδρομείου:
            ΠΡΟΣ:
            Κράτος μέλος:
            Αρχή στην οποία υποβάλλεται η αίτηση:
            Διεύθυνση:
            [Να αναγραφούν τα στοιχεία επικοινωνίας του σημείου επαφής που έχει οριστεί σύμφωνα με το άρθρο 2 του εκτελεστικού κανονισμού (ΕΕ) 2018/292 της Επιτροπής]
            Όνομα:
            Τηλ.
            Διεύθυνση ηλεκτρονικού ταχυδρομείου:
            Αξιότιμη Κυρία/Αξιότιμε Κύριε [Αναγράφεται το όνομα]
            Σύμφωνα με το άρθρο 3 του εκτελεστικού κανονισμού (ΕΕ) 2018/292 της Επιτροπής, ζητείται η συνδρομή σας σε σχέση με το (τα) θέμα (-τα) που παρατίθενται λεπτομερέστερα κατωτέρω.
            Θα σας παρακαλούσα να λάβω την ως άνω συνδρομή έως [Να αναγραφεί ενδεικτική ημερομηνία για την απάντηση και, στην περίπτωση επείγοντος αιτήματος, να προστεθεί προθεσμία κατά την οποία πρέπει να διαβιβαστούν οι πληροφορίες] ή, εφόσον αυτό δεν είναι δυνατόν, ένδειξη σχετικά με το πότε προβλέπετε να είστε σε θέση να παράσχετε τη ζητούμενη συνδρομή.
         
         Κείμενο της εικόνας
         
            Είδος της αίτησης συνδρομής
            Παρακαλείσθε να συμπληρώσετε το οικείο τετραγωνίδιο (-α)
            1. Παροχή πληροφοριών
            2. Λήψη κατάθεσης
            3. Έναρξη έρευνας
            4. Επιτόπια επιθεώρηση
            5. Ανάκτηση χρηματικών κυρώσεων
            6. Άλλο είδος συνδρομής
            (π.χ. δέσμευση ή κατάσχεση περιουσιακών στοιχείων, έγκριση για άλλη χρήση ή περαιτέρωδημοσιοποίηση …)
            Αιτιολογία της αίτησης συνδρομής
            [Να αναγραφούν οι διατάξεις της τομεακής νομοθεσίας βάσει των οποίων η αιτούσα αρχή είναι αρμόδια να ασχοληθεί με το θέμα αυτό]
            Το αίτημα αφορά συνδρομή για
            [Να συμπληρωθεί περιγραφή του αντικειμένου του αιτήματος, ο σκοπός για τον οποίο ζητείται συνδρομή, πραγματικά στοιχεία που αφορούν την έρευνα ως συναφείς πληροφορίες για την αίτηση και επεξήγηση για τη χρησιμότητα για την εκπλήρωση των καθηκόντων της αιτούσας αρχής]
            Σε συνέχεια
            [Κατά περίπτωση, αναγράφονται τα στοιχεία της προηγούμενης αίτησης, ώστε να είναι δυνατός ο εντοπισμός της]
            1. Παροχή πληροφοριών
            α) Παρακαλείσθε να δώσετε λεπτομερή περιγραφή των συγκεκριμένων πληροφοριών που ζητείτε και τους λόγους για τους οποίους οι εν λόγω πληροφορίες θα σας είναι χρήσιμες και, εάν είναι γνωστά, τον κατάλογο των προσώπων που θεωρείται ότι κατέχουν τις ζητούμενες πληροφορίες ή τους τόπους όπου είναι δυνατόν να ληφθούν οι πληροφορίες αυτές.
         
         Κείμενο της εικόνας
         
            β) Εάν η αίτηση αφορά πληροφορίες σχετικά με μια συναλλαγή ή εντολή σε ένα συγκεκριμένο χρηματοπιστωτικό μέσο, παρακαλείσθε να παράσχετε τις ακόλουθες πληροφορίες.
            Αναγνωριστικός κωδικός προϊόντος:
            [Να συμπληρωθεί ακριβής περιγραφή του χρηματοπιστωτικού μέσου, συμπεριλαμβανομένου τυχόν υφιστάμενου τυποποιημένου κωδικού ταυτοποίησης, όπως κωδικός ISIN ή AII]
            Ταυτοποίηση προσώπου:
            [Να συμπληρωθεί η ταυτότητα κάθε προσώπου που συνδέεται με τη συναλλαγή ή εντολή, συμπεριλαμβανομένων προσώπων που διαπραγματεύονται το χρηματοπιστωτικό μέσο ή για λογαριασμό των οποίων θεωρείται ότι πραγματοποιήθηκε η διαπραγμάτευση, και ο τυχόν εφαρμοστέος κωδικός ταυτοποίησης, όπως κωδικός LEI ή κωδικός ταυτοποίησης του πελάτη σύμφωνα με τον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012]
            Ημερομηνίες:
            [Να συμπληρωθούν οι ημερομηνίες μεταξύ των οποίων πραγματοποιήθηκαν οι συναλλαγές ή οι εντολές στα εν λόγω χρηματοπιστωτικά μέσα, συμπεριλαμβανομένων, όταν πρόκειται για σημαντικό χρονικό διάστημα, των λόγων για τους οποίους είναι χρήσιμο το σύνολο της χρονικής περιόδου]
            γ) Εάν η αίτηση αφορά πληροφορίες σχετικά με τις επιχειρήσεις ή τις δραστηριότητες ενός προσώπου, παρακαλείσθε να παράσχετε όσο το δυνατόν πιο ακριβείς πληροφορίες, ώστε να καταστεί δυνατή η ταυτοποίηση του εν λόγω προσώπου.
            δ) Εάν υπάρχουν ειδικές παρατηρήσεις σχετικά με την ευαισθησία των ζητουμένων πληροφοριών, παρακαλείσθε να παράσχετε μια ένδειξη της ευαισθησίας των πληροφοριών που περιλαμβάνονται στην αίτηση και των τυχόν ειδικών προφυλάξεων που πρέπει να λαμβάνονται κατά τη συλλογή των πληροφοριών λόγω ερευνητικών παραμέτρων.
            ε) Παρακαλείσθε να δώσετε οποιαδήποτε συμπληρωματική πληροφορία.
            [Κατά πόσον η αιτούσα αρχή έχει έλθει ή πρόκειται να έλθει σε επαφή με τυχόν άλλη αρχή ή υπηρεσία επιβολής του νόμου στο κράτος μέλος της αρχής στην οποία υποβάλλεται η αίτηση σε σχέση με το αντικείμενο της αίτησης ή άλλη αρχή για την οποία η αιτούσα αρχή γνωρίζει ότι έχει ενεργό ενδιαφέρον για το αντικείμενο της αίτησης]
            στ) Σε περίπτωση επείγουσας αίτησης και καθορισμού τυχόν προθεσμιών, παρακαλείσθε να υποβάλετε πλήρη αιτιολόγηση του επείγοντος χαρακτήρα της αίτησης και αιτιολόγηση των τυχόν προθεσμιών που έχει ζητήσει η αιτούσα αρχή για τη διαβίβαση των πληροφοριών.
         
         Κείμενο της εικόνας
         
            2. Λήψη κατάθεσης
            Παρακαλείσθε να αναφέρετε:
            α) Φύση της ζητούμενης κατάθεσης:
            [Να συμπληρωθεί ένδειξη προτίμησης, εάν υπάρχει, όσον αφορά τη φύση της κατάθεσης, π.χ. δήλωση ή άλλες νομικές οδηγίες· σε εθελοντική ή υποχρεωτική βάση, κατά περίπτωση]
            β) Ανάγκη και σκοπός της λήψης κατάθεσης:
            γ) Ονοματεπώνυμο του (των) προσώπου (-ων) από το οποίο ή τα οποία πρόκειται να ληφθεί κατάθεση:
            [Να αναγραφούν λεπτομέρειες σχετικά με τα πρόσωπα από τα οποία θα ληφθεί κατάθεση, συμπεριλαμβανομένης, κατά περίπτωση, της θέσης του προσώπου και της εταιρείας του, ώστε να μπορέσει η αρμόδια αρχή να οργανώσει τη λήψη της κατάθεσης, συμπεριλαμβανομένης της διαδικασίας κλήτευσης, κατά περίπτωση]
            δ) Λεπτομερής περιγραφή των ζητουμένων πληροφοριών, συμπεριλαμβανομένου προκαταρκτικού καταλόγου ερωτήσεων (εάν είναι διαθέσιμος κατά τον χρόνο υποβολής της αίτησης).
            ε) Τυχόν συμπληρωματικές πληροφορίες που μπορεί να είναι χρήσιμες:
            [Κατά πόσον το προσωπικό της αιτούσας αρχής ζητεί συμμετοχή κατά τη λήψη της κατάθεσης, λεπτομέρειες των συμμετεχόντων υπαλλήλων της αιτούσας αρχής, εφόσον συντρέχει περίπτωση, περιγραφή τυχόν νομικών και διαδικαστικών απαιτήσεων που πρέπει να τηρούνται, για να εξασφαλιστεί το παραδεκτό των καταθέσεων που θα δοθούν κατά τη συνέντευξη στη δικαιοδοσία της αιτούσας αρχής]
            3. Έναρξη έρευνας ή από κοινού έρευνας
            Εάν η αίτηση αφορά την έναρξη έρευνας για λογαριασμό της αιτούσας αρχής, να δοθούν πληροφορίες, ώστε να μπορεί η αρχή στην οποία υποβάλλεται η αίτηση να εκτιμήσει κατά πόσον μπορεί να έχει συμφέρον να συμμετάσχει σε από κοινού έρευνα, μεταξύ άλλων η πρόταση της αιτούσας αρχής για τη διερεύνηση, η συλλογιστική της και τα αντιληπτά οφέλη για την αρχή στην οποία υποβάλλεται η αίτηση.
            [Συμπεριλαμβάνονται όλες οι σχετικές πληροφορίες που απαιτούνται από την αρχή στην οποία υποβάλλεται η αίτηση, ώστε να μπορεί αυτή να παρέχει την αναγκαία συνδρομή από την έναρξη έρευνας ή από κοινού έρευνας, ανάλογα με την περίπτωση]
         
         Κείμενο της εικόνας
         
            4. Έναρξη επιτόπιας επιθεώρησης ή από κοινού επιθεώρησης
            Εάν η αίτηση αφορά την έναρξη επιτόπιας επιθεώρησης για λογαριασμό της αιτούσας αρχής, να δοθούν πληροφορίες για να μπορέσει η αρχή στην οποία υποβάλλεται η αίτηση να εκτιμήσει κατά πόσον μπορεί να έχει συμφέρον να συμμετάσχει σε από κοινού επιτόπια επιθεώρηση, μεταξύ άλλων η πρόταση της αιτούσας αρχής για την επιθεώρηση, η συλλογιστική της και τα αντιληπτά οφέλη για την αρχή στην οποία υποβάλλεται η αίτηση.
            [Συμπεριλαμβάνονται όλες οι σχετικές πληροφορίες που απαιτούνται από την αρχή στην οποία υποβάλλεται η αίτηση ώστε να μπορεί αυτή να παρέχει την αναγκαία συνδρομή από την έναρξη επιτόπιας επιθεώρησης ή από κοινού επιθεώρησης, ανάλογα με την περίπτωση]
            Οι πληροφορίες που περιλαμβάνονται στην παρούσα αίτηση πρέπει να τηρηθούν εμπιστευτικές, σύμφωνα με το άρθρο 11 του εκτελεστικού κανονισμού (ΕΕ) 2018/292 της Επιτροπής και το άρθρο 27 του κανονισμού (ΕΕ) αριθ. 596/2014. Οι απαιτήσεις του άρθρου 28 του κανονισμού (ΕΕ) αριθ. 596/2014 πρέπει να τηρούνται όσον αφορά τα δεδομένα προσωπικού χαρακτήρα τα οποία περιλαμβάνονται στην παρούσα αίτηση.
            Ο αρμόδιος για τυχόν ερωτήσεις σας σε σχέση με όλες τις πτυχές της αίτησης αυτής είναι [Συμπληρώνεται το σχετικό όνομα και τα στοιχεία επικοινωνίας του αρμόδιου υπαλλήλου: αριθ. τηλεφώνου, διεύθυνση ηλεκτρονικού ταχυδρομείου]
            Με εκτίμηση,
            [Ονοματεπώνυμο και υπογραφή]
         
      
      
         ΠΑΡΑΡΤΗΜΑ II
         Κείμενο της εικόνας
         
            Έντυπο για τη βεβαίωση παραλαβής της αίτησης συνδρομής
            Απόδειξη παραλαβής της αίτησης συνδρομής
            Αριθμός αναφοράς:
            Ημερομηνία:
            ΑΠΟ:
            Κράτος μέλος:
            Αρχή στην οποία υποβάλλεται η αίτηση:
            Διεύθυνση:
            [Να αναγραφούν τα στοιχεία επικοινωνίας του σημείου επαφής που έχει οριστεί σύμφωνα με το άρθρο 2 του εκτελεστικού κανονισμού (ΕΕ) 2018/292 της Επιτροπής, ή του προσώπου που έχει οριστεί ως σημείο επαφής για την παρούσα αίτηση και προσδιορίζεται κατωτέρω]
            Όνομα:
            Τηλ.
            Διεύθυνση ηλεκτρονικού ταχυδρομείου:
            ΠΡΟΣ:
            Κράτος μέλος:
            Αιτούσα αρχή:
            Διεύθυνση:
            [Να αναγραφούν τα στοιχεία επικοινωνίας του σημείου επαφής που έχει οριστεί σύμφωνα με το άρθρο 2 του εκτελεστικού κανονισμού (ΕΕ) 2018/292 της Επιτροπής, εκτός αν ορίζεται διαφορετικά από την αιτούσα αρχή]
            Όνομα:
            Τηλ.
            Διεύθυνση ηλεκτρονικού ταχυδρομείου:
            Αξιότιμη Κυρία/Αξιότιμε Κύριε [Αναγράφεται το όνομα]
            Σύμφωνα με το άρθρο 4 του εκτελεστικού κανονισμού (ΕΕ) 2018/292 της Επιτροπής, βεβαιώνουμε με την παρούσα ότι παραλάβαμε την αίτησή σας για παροχή συνδρομής, με αριθμό αναφοράς [να συμπληρωθεί ο αριθμός αναφοράς της αίτησης] στις [να συμπληρωθεί η ημερομηνία].
            Ο (οι) αρμόδιος (-οι) στην [να συμπληρωθεί το όνομα της αρχής στην οποία υποβάλλεται η αίτηση] που ασχολείται με την αίτησή σας είναι [να συμπληρωθεί όνομα, τηλέφωνο, διεύθυνση ηλεκτρονικού ταχυδρομείου].
            Εκτιμώμενη ημερομηνία απάντησης:
            Με εκτίμηση,
            [Ονοματεπώνυμο και υπογραφή]
         
      
      
         ΠΑΡΑΡΤΗΜΑ III
         Κείμενο της εικόνας
         
            Έντυπο για την απάντηση σε αίτηση συνδρομής
            Απάντηση σε αίτηση συνδρομής
            Αριθμός αναφοράς:
            Ημερομηνία:
            Παραρτήματα: [Αναγράφεται ο αριθμός των συνημμένων εγγράφων/δικαιολογητικών]
            Γενικές πληροφορίες
            ΑΠΟ:
            Κράτος μέλος:
            Αρχή στην οποία υποβάλλεται η αίτηση:
            Διεύθυνση:
            [Να αναγραφούν τα στοιχεία επικοινωνίας του σημείου επαφής που έχει οριστεί σύμφωνα με το άρθρο 2 του εκτελεστικού κανονισμού (ΕΕ) 2018/292, ή του προσώπου που έχει οριστεί ως σημείο επαφής για την παρούσα αίτηση και προσδιορίζεται κατωτέρω]
            Όνομα:
            Τηλ.
            Διεύθυνση ηλεκτρονικού ταχυδρομείου:
            ΠΡΟΣ:
            Κράτος μέλος:
            Αιτούσα αρχή:
            Διεύθυνση:
            [Να αναγραφούν τα στοιχεία επικοινωνίας του σημείου επαφής που έχει οριστεί σύμφωνα με το άρθρο 2 του εκτελεστικού κανονισμού (ΕΕ) 2018/292 της Επιτροπής, εκτός αν ορίζεται διαφορετικά από την αιτούσα αρχή]
            Όνομα:
            Τηλ.
            Διεύθυνση ηλεκτρονικού ταχυδρομείου:
            Αξιότιμη Κυρία/Αξιότιμε Κύριε [Αναγράφεται το όνομα]
            Σύμφωνα με το άρθρο 5 του εκτελεστικού κανονισμού (ΕΕ) 2018/292 της Επιτροπής, διεκπεραιώσαμε την αίτησή σας με ημερομηνία [ηη.μμ.εεεε] και με αριθμό αναφοράς [να συμπληρωθεί ο αριθμός αναφοράς της αίτησης].
            Πληροφορίες που συλλέξαμε
            [Εάν οι πληροφορίες έχουν συλλεχθεί, παραθέστε εδώ τις πληροφορίες ή δώστε εξηγήσεις για τον τρόπο με τον οποίο θα διαβιβαστούν]
         
         Κείμενο της εικόνας
         
            Οι παρεχόμενες πληροφορίες είναι εμπιστευτικού χαρακτήρα και γνωστοποιούνται στην [Συμπληρώνεται η ονομασία της αιτούσας αρχής] σύμφωνα με [συμπληρώνεται η διάταξη της ισχύουσας τομεακής νομοθεσίας] και με την προϋπόθεση ότι οι πληροφορίες θα παραμείνουν εμπιστευτικές σύμφωνα με το άρθρο 11 του εκτελεστικού κανονισμού (ΕΕ) 2018/292 της Επιτροπής και το άρθρο 27 του κανονισμού (ΕΕ) αριθ. 596/2014.
            Η [Συμπληρώνεται η ονομασία της αιτούσας αρχής] τηρεί τις απαιτήσεις του άρθρου 11 του εκτελεστικού κανονισμού (ΕΕ) 2018/292 της Επιτροπής σχετικά με τις επιτρεπόμενες χρήσεις των εν λόγω πληροφοριών, και του άρθρου 28 του κανονισμού (ΕΕ) αριθ. 596/2014 σχετικά με την επεξεργασία και τη διαβίβαση δεδομένων προσωπικού χαρακτήρα.
            Εάν η [Συμπληρώνεται η ονομασία της αιτούσας αρχής] προτίθεται να χρησιμοποιήσει ή να δημοσιοποιήσει πληροφορίες που παρέχονται στην παρούσα απάντηση για σκοπό διαφορετικό από εκείνον που αναφέρεται στην αίτηση, αλλά που εμπίπτει στο πεδίο εφαρμογής του κανονισμού (ΕΕ) αριθ. 596/2014, η [Συμπληρώνεται η ονομασία της αιτούσας αρχής] γνωστοποιεί το γεγονός αυτό στην [Συμπληρώνεται η ονομασία της αρχής στην οποία υποβάλλεται η αίτηση], η οποία έχει προθεσμία δέκα εργάσιμων ημερών να διατυπώσει αντιρρήσεις για την εν λόγω χρήση ή δημοσιοποίηση πληροφοριών για τους λόγους που αναφέρονται στο άρθρο 25 παράγραφος 2 του κανονισμού (ΕΕ) αριθ. 596/2014.
            Εάν η [Συμπληρώνεται η ονομασία της αιτούσας αρχής] προτίθεται να χρησιμοποιήσει ή να δημοσιοποιήσει πληροφορίες που παρέχονται στην παρούσα απάντηση για οποιοδήποτε σκοπό εκτός του πεδίου εφαρμογής του κανονισμού (ΕΕ) αριθ. 596/2014, γνωστοποιεί το γεγονός αυτό στην [Συμπληρώνεται η ονομασία της αρχής στην οποία υποβάλλεται η αίτηση] και, εκτός αν εφαρμόζεται η εξαίρεση που αναφέρεται στο άρθρο 27 παράγραφος 3 του κανονισμού (ΕΕ) αριθ. 596/2014, πρέπει να λάβει την εκ των προτέρων συγκατάθεση της [Συμπληρώνεται η ονομασία της αρχής στην οποία υποβάλλεται η αίτηση]. Εάν η [Συμπληρώνεται η ονομασία της αρχής στην οποία υποβάλλεται η αίτηση] συγκατατεθεί στην εν λόγω χρήση ή δημοσιοποίηση των πληροφοριών, μπορεί να συνοδεύει τη συγκατάθεσή της με ορισμένες προϋποθέσεις.
            Με εκτίμηση,
            [Ονοματεπώνυμο και υπογραφή]
         
      
      
         ΠΑΡΑΡΤΗΜΑ IV
         Κείμενο της εικόνας
         
            Έντυπο για την παροχή αυτεπάγγελτης συνδρομής
            Αυτεπάγγελτη συνδρομή
            Αριθμός αναφοράς:
            Ημερομηνία:
            Παραρτήματα: [Αναγράφεται ο αριθμός των συνημμένων εγγράφων/δικαιολογητικών]
            Γενικές πληροφορίες
            ΑΠΟ:
            Κράτος μέλος:
            Διαβιβάζουσα αρχή:
            Διεύθυνση:
            [Να αναγραφούν τα στοιχεία επικοινωνίας του σημείου επαφής που έχει οριστεί σύμφωνα με το άρθρο 2 του εκτελεστικού κανονισμού (ΕΕ) 2018/292]
            Όνομα:
            Τηλ.
            Διεύθυνση ηλεκτρονικού ταχυδρομείου:
            ΠΡΟΣ:
            Κράτος μέλος:
            Αποδέκτρια αρχή:
            Διεύθυνση:
            [Να αναγραφούν τα στοιχεία επικοινωνίας του σημείου επαφής που έχει οριστεί σύμφωνα με το άρθρο 2 του εκτελεστικού κανονισμού (ΕΕ) 2018/292]
            Όνομα:
            Τηλ.
            Διεύθυνση ηλεκτρονικού ταχυδρομείου:
            Αξιότιμη Κυρία/Αξιότιμε Κύριε [Αναγράφεται το όνομα]
            Σύμφωνα με το άρθρο 10 του εκτελεστικού κανονισμού (ΕΕ) 2018/292 της Επιτροπής, σας διαβιβάζουμε τις ακόλουθες πληροφορίες οι οποίες θεωρούμε ότι μπορεί να είναι χρήσιμες για την εκτέλεση των καθηκόντων σας.
            Παρεχόμενες πληροφορίες
            [Παρακαλείσθε να καθορίσετε εδώ τις λεπτομέρειες των πληροφοριών, συμπεριλαμβανομένης κατά περίπτωση περιγραφής τυχόν συνημμένων δικαιολογητικών εγγράφων ή υλικού]
         
         Κείμενο της εικόνας
         
            Οι παρεχόμενες πληροφορίες είναι εμπιστευτικού χαρακτήρα και γνωστοποιούνται στην [Συμπληρώνεται η ονομασία της αρμόδιας αρχής που λαμβάνει τις μη ζητηθείσες πληροφορίες] σύμφωνα με το άρθρο 25 του κανονισμού (ΕΕ) αριθ. 596/2014 και με την προϋπόθεση ότι οι πληροφορίες θα παραμείνουν εμπιστευτικές σύμφωνα με το άρθρο 11 του εκτελεστικού κανονισμού (ΕΕ) 2018/292 της Επιτροπής και το άρθρο 27 του κανονισμού (ΕΕ) αριθ. 596/2014.
            Η [Συμπληρώνεται η ονομασία της αρμόδιας αρχής που λαμβάνει τις μη ζητηθείσες πληροφορίες] τηρεί τις απαιτήσεις του άρθρου 11 του εκτελεστικού κανονισμού (ΕΕ) 2018/292 της Επιτροπής σχετικά με τις επιτρεπόμενες χρήσεις των εν λόγω πληροφοριών, και του άρθρου 28 του κανονισμού (ΕΕ) αριθ. 596/2014 σχετικά με την επεξεργασία και τη διαβίβαση δεδομένων προσωπικού χαρακτήρα.
            Εάν η [Συμπληρώνεται η ονομασία της αρμόδιας αρχής που λαμβάνει τις μη ζητηθείσες πληροφορίες] προτίθεται να χρησιμοποιήσει ή να δημοσιοποιήσει τις ληφθείσες πληροφορίες για σκοπούς διαφορετικούς από εκείνους που αναφέρονται στο άρθρο 11 παράγραφος 3 του εκτελεστικού κανονισμού (ΕΕ) 2018/292 της Επιτροπής, γνωστοποιεί το γεγονός αυτό στην [Συμπληρώνεται η ονομασία της αρμόδιας αρχής που παρέχει τις μη ζητηθείσες πληροφορίες] και, εκτός αν εφαρμόζεται η εξαίρεση που αναφέρεται στο άρθρο 27 παράγραφος 3 του κανονισμού (ΕΕ) αριθ. 596/2014, πρέπει να λάβει την εκ των προτέρων συγκατάθεση της [Συμπληρώνεται η ονομασία της αρμόδιας αρχής που παρέχει τις μη ζητηθείσες πληροφορίες]. Εάν η [Συμπληρώνεται η ονομασία της αρμόδιας αρχής που παρέχει τις μη ζητηθείσες πληροφορίες] συγκατατεθεί στην εν λόγω χρήση ή δημοσιοποίηση των πληροφοριών, μπορεί να συνοδεύει τη συγκατάθεσή της με ορισμένες προϋποθέσεις.
            Με εκτίμηση,
            [Ονοματεπώνυμο και υπογραφή]